Tuine Rugbyklub sal môre vir die eerste keer sedert die voorval waar ’n skeidsregter, Marais van Zyl, aangerand is, weer op sy tuisveld in aksie wees.
Van Zyl is ná ’n kragmeting tussen Tuine en Brits aangerand. Hy was ná die aanranding drie dae in ’n waaksaal en daarna nog vyf dae lank in ’n gewone saal van die Montana-hospitaal weens sy beserings.
“Tuine word bedank vir die wyse waarop hulle hulp verleen het tydens die ondersoek van die aanranding van die skeidsregter, Marais van Zyl,” lui die BBRU se verklaring.
Van Zyl ervaar nog elke dag hoofpyn en dit sal nog ’n hele ruk wees voordat hy weer sal kan blaas. Hy het Maandag vir die eerste keer in ses weke na sy werk as ’n programmeerder teruggekeer.